奉和聖製送張說巡邊
作者：賀知章
朝代：唐

paragraphs: 荒憬盡懷忠，梯航已自通。
九攻雖不戰，五月尚持戎。
遣戍徵周牒，恢邊重漢功。
選車命元宰，授律取文雄。
胄出天弧上，謀成帝幄中。
詔旂分夏物，專土錫唐弓。
帳宿伊川右，鉦傳晉苑東。
饔人藉蕡實，樂正理絲桐。
岐陌涵餘雨，離川照晚虹。
恭聞詠方叔，千載舞皇風。